કોંગ્રેસ અને ‘પાસ’ની બેઠકમાં કપિલ સિબ્બલ દ્વારા પાટીદાર સમાજને ઇબીસી અનામત આપવાની ઓફર કરાઇ હતી, પરંતુ ‘પાસ’ની કોર કમિટીએ ઇબીસી અનામતને ફગાવી દેતાં કોંગ્રેસના અગ્રણીઓને ‘પાસ’થી અલગ બેઠક કરવાની ફરજ પડી હતી. આ બેઠકના અંતે કપિલ સિબ્બલ ‘પાસ’ સમક્ષ ત્રણ ફોર્મ્યુલા લઇને આવ્યા હતા. આ ત્રણેય ફોર્મ્યુલા પર કોંગ્રેસ અને ‘પાસ’ વચ્ચે ફરીથી લંબાણપૂર્વક ચર્ચા-વિચારણા ચાલી હતી. જોકે બંને પૈકી એક પણ પક્ષ મોડી રાતના ૩-૦૦ વાગ્યા સુધી ચાલેલી બેઠકના અંતે પણ કોઇ સ્પષ્ટ નિર્ણય લઇ શકયા ન હતા. આ મેરેથોન બેઠક બાદ પણ ઓબીસી અનામત અંગે પણ અવઢવની સ્થિતિ યથાવત્ રહી હતી. પ્રદેશ કોંગ્રેસ ભવનની બહાર ઓબીસી અનામત અંગે આજે અંતિમ નિર્ણય લેવાઇ જશે તેવી આશા સાથે ‘પાસ’ના કાર્યકરોમાં ઉત્સાહ જોવા મળ્યો હતો, પરંતુ મેરેથોન બેઠકની ફળશ્રુતિ નિરાશાજનક આવતાં ફટાકડા લઇને આવેલા કેટલાક કાર્યકરો હતાશ થયા હતા.